Þordís Kolbrún R. Gylfadóttir , ferðamála - , iðnaðar - og nýsköpunarráðherra . Þak tilkynningraskyldra samrunar verður hækkað og heimild Samkeppniseftirlitsins ( SKE ) til að skjóta úrskurðum áfrýjunarnefndar samkeppnismála til dómstóla verða felld úr gildi . Þetta er meðal þess sem felst í frumvarpi ferðamála - , iðnaðar - og nýsköpunarráðherra um breytingu á samkeppnislögum . Frumvarpið hefur ekki verið lagt fram , hvorki drög í Samráðsgátt né á þingi , en Fréttablaðið segir frá frumvarpinu og efni þess . Samkvæmt frétt blaðsins verður það lagt fram við upphaf þingfundar í dag . Auk fyrrnefndra breytinga verður felld úr gildi það skilyrði að SKE muni þurfa að veita undanþágu frá lögunum vegna samstarfs fyrirtækja . Þess í stað munu fyrirtækin sjálf meta hvort skilyrði laganna fyrir slíku samstarfi sé uppfyllt . „ Samkvæmt frumvarpinu verða veltumörk tilkynningarskyldra samruna , sem hafa haldist óbreytt frá 2008 , hækkuð nokkuð frá því sem nú er . Ef samanlögð ársvelta fyrirtækja sem vilja sameinast er þrír milljarðar eða að minnsta kosti tvö fyrirtækjanna hafa yfir 300 milljóna ársveltu hér á landi beri þeim þannig skylda til að tilkynna samrunann til eftirlitsins . Í dag miðast mörkin við annars vegar tvo milljarða og hins vegar 200 milljónir , “ segir í Fréttablaðinu . Þá er einnig lagt til að skipunartími forstjóra SKE verði styttur , það er að hann verði ráðinn af stjórn til fimm ára og að hámarki í tvö slík tímabil . Hingað til hefur forstjóri SKE verið skipaður ótímabundið en núverandi forstjóri , Páll Gunnar Pálsson , hefur stýrt eftirlitinu frá 2005 . Breytingin nú mun ekki ná til hans með afturvirkum hætti .